Opdatering klokken 11.59: En 40-årig mand fra Himmerland er omkommet ved ulykken - hans pårørende er underrettet. Derudover er en lastbilchauffør, som politiet ikke kender identiteten på, også omkommet. En alvorlig ulykke på motorvej E45 syd for Hobro får konsekvenser for trafikken i adskillige timer. Det vurderer Nordjyllands Politi, der nu opfordrer bilisterne til at finde alternative ruter. - Som følge af ulykken er motorvejen omkring ulykkesstedet spærret i begge retninger, og det vil den være i en rum tid endnu, mens beredskaberne arbejder på stedet, oplyser politiet. Her opfordrer man også de bilister, der sidder i køen til at blive siddende i deres biler, da der fortsat kommer udrykningskøretøjer til stedet i høj fart. Ulykken skete omkring klokken halv ti mellem afkørsel 37 og 38 tæt på Fårup, syd for Hobro - i sydgående retning. Kort efter skete også en ulykke i det nordgående spor. I alt 15 biler var involveret, oplyser Nordjyllands Politi. - Der er tale om en yderst alvorlig færdselsulykke, og vi har afsendt mange styrker til stedet, der i øjeblikket arbejder intenst derude, siger Henrik Skals. Få seneste nyt fra vores reporter på stedet her: Alvorlige skader Flere personer er kommet alvorligt til skade under ulykken. De pårørende er ikke underrettet. - Vi arbejder i øjeblikket ude på stedet, og der er sendt politi, ambulancer og redning til stedet, siger vicepolitiinspektør ved Nordjyllands Politi Henrik Skals. Han har ansvaret for indsatsen. Politiet har oprettet et evakuerings- og pårørendecenter på politistationen i Hobro, hvor man samler de personer, der var impliceret i ulykken, men ikke kommet fysisk til skade. Her vil de modtage krisehjælp. - Vi har aktiveret det psykosociale beredskab via Akut Medicinsk Koordinationscenter, og de afsendes til Hobro for at tage hånd om de implicerede, oplyser vicepolitiinspektør Henrik Skals. Samtidig vil politiet forsøge at finde frem til årsagen til ulykken. - Sideløbende med redningsindsatsen arbejder vi på politimæssigt at afhøre vidner og trafikanter og undersøge omstændighederne ude på stedet, så vi kan få danne os et overblik over årsag. Men det arbejde kommer til at tage lang tid, siger Henrik Skals.

Referat:
En 40-årig mand fra Himmerland og en lastbilchauffør er omkommet ved ulykken, der skete mellem afkørsel 37 og 38 syd for Hobro. I alt 15 biler var impliceret i ulykken. Begge motorvejsspor vil være spærret i flere timer.